Document ID: 32010R0196

KOMMISSIONENS FORORDNING (EU) Nr. 196/2010
af 9. marts 2010
om ændring af bilag I til Europa-Parlamentets og Rådets forordning (EF) nr. 689/2008 om eksport og import af farlige kemikalier
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 689/2008 af 17. juni 2008 om eksport og import af farlige kemikalier (1), særlig artikel 22, stk. 4, og
ud fra følgende betragtninger:
(1)
Forordning (EF) nr. 689/2008 gennemfører Rotterdamkonventionen om proceduren for forudgående informeret samtykke (PIC-proceduren) for visse farlige kemikalier og pesticider i international handel, i det følgende benævnt »Rotterdamkonventionen«, som blev undertegnet den 11. september 1998, og som Fællesskabet har indgået ved Rådets afgørelse 2003/106/EF (2).
(2)
Bilag I til forordning (EF) nr. 689/2008 bør ændres under hensyntagen til, at der er foretaget regulerende indgreb over for visse kemikalier i henhold til Rådets direktiv 91/414/EØF af 15. juli 1991 om markedsføring af plantebeskyttelsesmidler (3), Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (4) og Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (5).
(3)
Det er besluttet ikke at optage butralin, diniconazol-M, flurprimidol, nikotin og propachlor som aktive stoffer i bilag I til direktiv 91/414/EØF, hvilket betyder, at disse aktive stoffer er forbudt til anvendelse som pesticid og derfor bør tilføjes på kemikalielisten i del 1 og 2 i bilag I til forordning (EF) nr. 689/2008.
(4)
Det er besluttet ikke at optage anthraquinon og dicofol som aktive stoffer i bilag I til direktiv 91/414/EØF og ikke at optage anthraquinon og dicofol som aktive stoffer i bilag I, I A og I B til direktiv 98/8/EF, hvilket betyder, at disse aktive stoffer er forbudt til anvendelse som pesticid og derfor bør tilføjes på kemikalielisten i del 1 og 2 i bilag I til forordning (EF) nr. 689/2008.
(5)
Det er besluttet ikke at optage 2-naphthyloxyeddikesyre, propanil og tricyclazol som aktive stoffer i bilag I til direktiv 91/414/EØF, hvilket betyder, at disse aktive stoffer er forbudt til anvendelse som pesticid og derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Da der er indgivet nye ansøgninger, som kræver nye beslutninger om optagelse i bilag I til direktiv 91/414/EØF, bør tilføjelsen til kemikalielisten i del 2 i bilag I til forordning (EF) nr. 689/2008 ikke finde anvendelse, førend der foreligger beslutninger om disse kemikaliers status.
(6)
På fjerde partskonference blandt parterne i Rotterdamkonventionen i oktober 2008 blev det besluttet at optage tributyltinforbindelser i bilag III til konventionen, hvilket betyder, at tributyltinforbindelser er blevet omfattet af konventionens PIC-procedure, så de bør opføres særskilt på kemikalielisten i del 1 og optages på kemikalielisten i del 3 i bilag I til forordning (EF) nr. 689/2008.
(7)
Særskilt opførelse af tributyltinforbindelser i del 1 og 3 i bilag I til forordning (EF) nr. 689/2008 medfører, at den hidtidige opførelse af triorganiske tinforbindelser i del 1 og 2 i bilag I til forordning (EF) nr. 689/2008 bør ændres, så det fremgår, at den ikke længere omfatter tributyltinforbindelser.
(8)
Ved Kommissionens beslutning 2004/248/EF (6) blev det besluttet ikke at optage atrazin i bilag I til direktiv 91/414/EØF, således at atrazin blev forbudt til anvendelse som pesticid, og at trække godkendelser af plantebeskyttelsesmidler, der indeholder dette aktive stof, tilbage senest med virkning fra den 30. juni 2007. Efter at denne frist er udløbet, bør de gældende opførelser på kemikalielisterne i del 1 og 2 i bilag I til forordning (EF) nr. 689/2008 ændres, så de afspejler forbuddet mod anvendelse af atrazin.
(9)
Ved Kommissionens beslutning 2004/141/EF (7) og Kommissionens beslutning 2004/247/EF (8) blev det besluttet ikke at optage amitraz og simazin i bilag I til direktiv 91/414/EØF, således at disse to aktive stoffer blev forbudt til anvendelse i plantebeskyttelsesmidler, og at trække godkendelser af plantebeskyttelsesmidler, der indeholder disse aktive stoffer, tilbage senest med virkning fra den 30. juni 2007. Efter at denne frist er udløbet, og da det er besluttet ikke at optage amitraz og simazin som aktive stoffer i bilag I, I A og I B til direktiv 98/8/EF, er disse aktive stoffer forbudt til anvendelse som pesticid, således at gældende opførelser på kemikalielisterne i del 1 og 2 i bilag I til forordning (EF) nr. 689/2008 bør ændres, så de afspejler forbuddet mod anvendelse af disse stoffer.
(10)
Bilag I til forordning (EF) nr. 689/2008 bør ændres i overensstemmelse med ovenstående.
(11)
For at give medlemsstaterne og erhvervslivet tilstrækkelig tid til at træffe de fornødne foranstaltninger bør anvendelsen af forordningen udskydes.
(12)
Foranstaltningerne i denne forordning er i overensstemmelse med udtalelse fra det i henhold til artikel 133 i forordning (EF) nr. 1907/2006 nedsatte udvalg -
VEDTAGET DENNE FORORDNING:
Artikel 1
Bilag I til forordning (EF) nr. 689/2008 ændres som anført i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. maj 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 2010.

Labels: 4
1
20
3
6